Kazda, Radovan, poslanec NR SR (2020-12-01):
Ďakujem. Navrhujem hlasovať dnes o jedenástej. Šeliga, Juraj, podpredseda NR SR Ďakujem pekne. Ďalší bod programu je prvé čítanie o vládnom návrhu zákona, ktorým sa zrušuje zákon č. 371/2019 Z. z. o základných požiadavkách na bezpečnosť detského ihriska a o zmene a doplnení niektorých zákonov a ktorým sa menia a dopĺňajú niektoré zákony. Návrh má tlač 328, návrh na pridelenie výborom, rozhodnutie 324. Poprosím, pán podpredseda, uveďte opäť aj tento vládny návrh zákona. (Rokovanie o vládnom návrhu zákona, ktorým sa zrušuje zákon č. 371/2019 Z. z. o základných požiadavkách na bezpečnosť detského ihriska a o zmene a doplnení niektorých zákonov a ktorým sa menia a dopĺňajú niektoré zákony, tlač 328.) Sulík, Richard, podpredseda vlády a minister hospodárstva SR Ďakujem pekne. Zákon č. 371/2019, to bol jeden z posledných zákonov minulej vlády, určil podmienky, ktoré museli spĺňať vlastníci detských ihrísk, ak chceli prevádzkovať detské ihrisko, ako aj subjekty, ktoré mali záujem vybudovať detské ihrisko. Tento zákon predkladá vláda Slovenskej republiky s cieľom vyhnúť sa stavu, kedy z dôvodu nadmernej regulácie budú vlastníci detských ihrísk nútení tieto ihriská zrušiť, resp. kedy nebudú mať v podmienkach ani ďalšie subjekty záujem budovať, teda pri týchto podmienkach nebudú mať záujem budovať nové ihriská práve z dôvodu neprimerane prísnej regulácie. No, po slovensky povedané, stovky rokov sa hrajú deti na ihriskách a myslím si, že to celkom dobre funguje, ale ten, táto regulačná zúrivosť zasiahla nakoniec aj detské ihriská. Minulý rok bol to čistý lobing jednej firmy, ktorá vyrába zariadenia a nepáčilo sa jej, že oni robia také pekné a masívnejšie a ich konkurenti sú lacnejší. Tak, samozrejme, čo sa robí v týchto prípadoch? Prelobuje sa pod rúškom niečoho pekného, samozrejme, chceme chrániť deti. Problém s tou ohranou je taký, že, že my keď chceme naozaj chrániť ľudí, tak to niekedy preháňame, a teda keď chceme chrániť ľudí, tak to niekedy naozaj preháňame. Už veľmi na diskusiu je napríklad povinnosť nosiť helmu na bicykli a tak to, samozrejme, že platí, to nejdem teraz spochybňovať, len to už je taký hraničný prípad preto, lebo občas aj, občas aj padne škridla zo strechy a občas niekoho zabije a tam takisto by sme mohli navrhnúť, navrhnúť nosiť povinnosť helmy, nosenie povinnosti helmy, teda povinnosť nosenia helmy aj pre chodcov, lebo však jedného do roka zabije. A potom tu budeme všetci pobehovať s obandážovanými hlavami, ako raz napísal kolega Kazda, a preto jednoducho treba sa zmieriť s tým, že život občas končí smrťou a netreba všetko regulovať, lebo to stojí peniaze. Potom sa len čudujeme, že, že rastie počet úradníkov, rastú výdavky štátu, no samozrejme, keď si navymýšľame tisícky a tisícky pravidiel, tak tak to je. No a návrh zákona, ktorý dnes predkladám, ide práve opačným smerom, ruší, ruší práve ten zákon, ktorým boli uvedené tie regulácie, teda uzákonené regulácie, našťastie sa to nestihlo premietnuť do života, lebo k napísaniu vykonávacej vyhlášky nedošlo. To znamená, z pohľadu občanov užívateľov ihrísk, z pohľadu detí sa nemení vôbec nič, všetko ostane po starom. Ďakujem pekne za slovo. Šeliga, Juraj, podpredseda NR SR Ďakujem pekne. Poprosím pána poslanca Tótha, ktorého určil navrhnutý gestorský výbor pre hospodárske záležitosti, aby nám podal správu a návrh výboru.